CELEX: 
Language: sk
Date: 2017-02-01 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení delegované nariadenie (EÚ) 2015/96, pokiaľ ide o požiadavky na environmentálne vlastnosti vozidiel a výkon pohonnej jednotky poľnohospodárskych a lesných vozidiel

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Pojem „poľnohospodárske a lesné vozidlá“ zahŕňa širokú škálu rôznych typov vozidiel s najmenej dvomi nápravami, napr. úzkorozchodné traktory, nadmerne široké traktory, pásové traktory, poľnohospodárske prípojné vozidlá a ťahané vymeniteľné zariadenia, ako sú valce, kultivátory, sejačky atď.
            
            
               Požiadavky na typové schválenie uplatňované na poľnohospodárske a lesné vozidlá sú stanovené v nariadení (EÚ) č. 167/2013
                  1
                a jeho piatich delegovaných a vykonávacích aktoch.
            
            
               Európska komisia chce, aby úzkorozchodné traktory vybavené motormi s rozsahom výkonu 56 – 130 kW v danej lehote z hľadiska emisií znečisťujúcich látok motora splnili limity etapy V stanovené v nariadení (EÚ) 2016/1628
                  2
                a medzitým prekonali technické ťažkosti súvisiace so splnením limitov etapy IV, pokiaľ ide o takéto emisie.
            
            
               Cieľom tohto aktu je zmeniť článok 11 ods. 4 nariadenia (EÚ) 2015/96
                  3
                a prílohu V k tomuto nariadeniu tak, že sa stanovia požiadavky na vhodnú schému flexibility uvedených traktorov. Táto schéma flexibility umožňuje výrobcom traktorov počas danej emisnej etapy znečisťujúcich látok motora nakupovať obmedzený počet motorov, ktoré nespĺňajú emisné limity uplatniteľné v uvedenej etape, ale sú schválené v súlade s požiadavkami etapy, ktorá priamo predchádza uplatniteľnej etape.
            
            
               2.KONZULTÁCIE PRED PRIJATÍM AKTU
            
            
               Pri príprave tohto aktu Komisia uskutočnila náležité konzultácie na expertnej úrovni, ktoré zahŕňali príslušné zainteresované strany z priemyselného odvetvia, sociálnych partnerov a odborníkov z členských štátov.
            
            
               Tento akt bol predmetom verejnej konzultácie prostredníctvom portálu pre lepšiu právnu reguláciu od 2. decembra 2016 do 30. decembra 2016, pričom prijaté pripomienky boli náležite zohľadnené.
            
            
               3.PRÁVNE PRVKY DELEGOVANÉHO AKTU
            
            
               a)Právny základ
            
            
               Právnym základom tohto delegovaného aktu je nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami, zmenené nariadením Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov.
            
            
               b)Výber nástrojov
            
            
               Nariadenie je vhodným nástrojom na zmenu nariadenia (EÚ) 2015/96.
            
            
               DELEGOVANÉ NARIADENIE KOMISIE (EÚ) …/…
            
            
               z 1. 2. 2017,
            
            
               ktorým sa mení delegované nariadenie (EÚ) 2015/96, pokiaľ ide o požiadavky na environmentálne vlastnosti vozidiel a výkon pohonnej jednotky poľnohospodárskych a lesných vozidiel
            
            
               (Text s významom pre EHP)
            
            
               EURÓPSKA KOMISIA,
            
         
         
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami
                  4
               , a najmä na jeho článok 19 ods. 6,
            
            
               keďže:
            
            
               (1)V delegovanom nariadení (EÚ) 2015/96
                  5
                sa stanovuje, že emisné limity uvádzané ako etapa IIIB vznetových motorov s rozsahom výkonu 56 – 130 kW by sa uplatňovali do 30. septembra 2016 na účely typového schválenia poľnohospodárskych a lesných vozidiel kategórií T2, T4.1 a C2, ktoré sú týmito motormi vybavené, a do 30. septembra 2017 na účely uvedenia takýchto traktorov na trh. Etapa IV, ktorá stanovuje prísnejšie emisné limity než etapa IIIB, by sa začala uplatňovať 1. októbra 2016 na účely typového schválenia týchto motorov a úzkorozchodných traktorov vybavených týmito motormi a 1. októbra 2017 na účely uvedenia týchto motorov na trh.
            
            
               (2)S cieľom predísť tomu, aby právne predpisy Únie predpisovali technické požiadavky, ktoré nemožno zatiaľ splniť, a aby sa predišlo situáciám, v ktorých by poľnohospodárske a lesné traktory kategórií T2, T4.1 a C2 vybavené motormi s rozsahom výkonu 56 – 130 kW nebolo možné typovo schváliť, uviesť na trh ani uviesť do prevádzky, treba stanoviť prechodné obdobie v dĺžke jedného roka. Ak traktory spĺňajú emisné limity etapy IIIB, môžu sa počas tohto obdobia stále typovo schvaľovať, uvádzať na trh alebo uvádzať do prevádzky.
            
            
               (3)Aby priemyselné odvetvie mohlo bezproblémovo prejsť k uplatňovaniu emisných limitov nasledujúcich etáp IV a V na poľnohospodárske a lesné traktory kategórií T2, T4.1 a C2, ktoré sú vybavené motormi s rozsahom výkonu 56 – 130 kW, treba prispôsobiť podmienky uplatňovania schémy flexibility na tieto traktory a povoliť väčší podiel jej uplatňovania v priebehu etapy IV.
            
            
               (4)Delegované nariadenie (EÚ) 2015/96 by sa preto malo zodpovedajúcim spôsobom zmeniť.
            
            
               (5)Delegované nariadenie (EÚ) 2015/96 sa už uplatňuje a zatiaľ čo zmeny, ktoré boli k nemu prijaté na účely bezproblémového prechodu k uplatňovaniu etapy IV na traktory kategórií T2, T4.1 a C2, boli umožnené a stali sa povinné po dátume začatia uplatňovania uvedenej etapy (30. septembra 2016) na takéto traktory, a to v dôsledku zmeny nariadenia (EÚ) č. 167/2013 nariadením Európskeho parlamentu a Rady (EÚ) 2016/1628 zo 14. septembra 2016. Toto nariadenie by preto malo nadobudnúť účinnosť čo najskôr,
            
            
               PRIJALA TOTO NARIADENIE:
            
            
               Článok 1
               
            
               Delegované nariadenie (EÚ) 2015/96 sa mení takto:
            
            
               (1)V článku 11 sa odsek 4 nahrádza takto:
            
            
               „4. Na účely typového schválenia a uvedenia na trh:
            
            
               a) dátumy stanovené v článku 9 ods. 3c a 3d smernice 97/68/ES sa pre poľnohospodárske a lesné vozidlá kategórií T2, T4.1 a C2 vymedzených v článku 4 ods. 3, 6 a 9 nariadenia (EÚ) č. 167/2013 odkladajú o 4 roky;
            
            
               b) dátumy stanovené v článku 9 ods. 4a smernice 97/68/ES sa pre poľnohospodárske a lesné vozidlá kategórií T2, T4.1 a C2 vymedzených v článku 4 ods. 3, 6 a 9 nariadenia (EÚ) č. 167/2013 odkladajú o 3 roky;
            
            
               c) ustanovenia o prechodných obdobiach a výnimkách uvedené v článku 9 ods. 4a a článku 10 ods. 5 smernice 97/68/ES a v článku 39 nariadenia (EÚ) č. 167/2013 sa pre poľnohospodárske a lesné vozidlá kategórií T2, T4.1 a C2 vymedzených v článku 4 ods. 3, 6 a 9 nariadenia (EÚ) č. 167/2013 takisto odkladajú o 3 roky.“
            
            
               (1)V prílohe V sa bod 1.1.1 nahrádza takto:
            
            
               „1.1.1. Počet poľnohospodárskych a lesných vozidiel uvedených na trh v rámci schémy flexibility nesmie v žiadnej kategórii motorov presiahnuť 20 % ročného počtu vozidiel uvedených na trh výrobcom vybavených motormi s príslušným rozsahom výkonu (vypočítaného ako priemer predaja na trhu Únie za posledných päť rokov). Bez ohľadu na prvú vetu tohto odseku nesmie len v prípade traktorov kategórií T2, T4.1 a C2 počet vozidiel uvedených na trh v rámci schémy flexibility etapy IV v žiadnom rozsahu výkonu motorov presiahnuť 150 % ročného počtu vozidiel uvedených na trh výrobcom, ktoré sú vybavené motormi s príslušným rozsahom výkonu (vypočítaného ako priemer predaja na trhu Únie za posledných päť rokov). Ak výrobca vozidiel uvádzal na trh v Únii poľnohospodárske a lesné vozidlá počas obdobia kratšieho než päť rokov, priemer sa vypočíta na základe skutočného obdobia, počas ktorého výrobca vozidiel uvádzal poľnohospodárske a lesné vozidlá na trh v Únii.“
            
            
               Článok 2
               
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
         
         
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 1. 2. 2017
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1).
               
               
                  
                     (2)
                  Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).
               
               
                  
                     (3)
                  Delegované nariadenie Komisie (EÚ) 2015/96 z 1. októbra 2014, ktorým sa dopĺňa nariadenie Európskeho parlamentu a Rady (EÚ) č. 167/2013, pokiaľ ide o požiadavky na environmentálne vlastnosti vozidiel a výkon pohonnej jednotky poľnohospodárskych a lesných vozidiel (Ú. v. EÚ L 16, 23.1.2015, s. 1).
               
               
                  
                     (4)
                  Ú. v. EÚ L 60, 2.3.2013, s. 1.
               
               
                  
                     (5)
                  Delegované nariadenie Komisie (EÚ) 2015/96 z 1. októbra 2014, ktorým sa dopĺňa nariadenie Európskeho parlamentu a Rady (EÚ) č. 167/2013, pokiaľ ide o požiadavky na environmentálne vlastnosti vozidiel a výkon pohonnej jednotky poľnohospodárskych a lesných vozidiel (Ú. v. EÚ L 16, 23.1.2015, s. 1).